
	Könyvéhez kellemes olvasást kívánunk!



Sherlock Holmes emlékiratai


I.
Ezüstcsillag


– Attól tartok, Watson, el kell utaznom – mondta Holmes egy reggel, amikor leültünk enni.

– Elutaznia? Hová?

– Dartmoorba. King’s Pylandbe.

Nem lepett meg. Inkább azon csodálkoztam, hogy még nem kapcsolódott be ebbe a rendkívüli ügybe, amelyről egész Anglia beszélt. Társam álló nap fel-alá járkált a szobában, mellére horgasztott fejjel, összevont szemöldökkel; újra meg újra megtömte a pipáját a legerősebb fekete dohánnyal, és minden kérdésemre vagy megjegyzésemre süket maradt. Újságárusunk valamennyi lap legfrissebb kiadását felküldte, de ő csak átfutotta őket, aztán a sarokba hajította valamennyit. Bár egy szót sem szólt, pontosan tudtam, min töpreng. A közvéleményt akkoriban egyetlen olyan rejtély foglalkoztatta, amely próbára tehette elemzőképességét: a Wessex-kupa legesélyesebb lovának különös eltűnése és idomárának tragikus meggyilkolása. Így hát, amikor váratlanul bejelentette, hogy útnak indul az események színhelyére, éppen az történt, amire számítottam, és amit reméltem is.

– Örömmel elkísérném, de csak ha nem zavarom – mondtam.

– Kedves Watson, nagy szívességet tenne vele! És azt hiszem, még az idejét sem vesztegetné, mert az ügy bizonyos részletei egészen egyedülálló esetet sejtetnek. Úgy látom, még éppen elérjük a vonatot a Paddingtonon. Útközben majd részletesebben is beavatom. Arra kérem, hozza magával azt a kitűnő látcsövét is.

Így történt, hogy alig egy órával később már egy első osztályú vasúti kocsi sarkában ültem, és Exeter felé robogtunk. Sherlock Holmes közben sebesen lapozta a Paddingtonon beszerzett friss újságokat; fülvédős utazósapkája éles vonású, figyelemtől feszült arcát keretezte. Readinget már jócskán magunk mögött hagytuk, mire az utolsó lapot is az ülés alá dugta, és felém nyújtotta szivartárcáját.

– Szépen haladunk – jegyezte meg, miközben kinézett az ablakon, majd az órájára pillantott. – Jelenleg ötvenhárom és fél mérföldet teszünk meg óránként.

– Én nem figyeltem a negyedmérföldenként felállított jelzőoszlopokat – mondtam.

– Én sem. Csakhogy ezen a vonalon a távíróoszlopok hatvan yardnyira állnak egymástól, onnan pedig már egyszerű a számítás. Gondolom, olvasott John Straker meggyilkolásáról és Ezüstcsillag eltűnéséről?

– A Telegraph és a Chronicle tudósításait olvastam.

– Ez azok közé az esetek közé tartozik, amelyekben a következtetés művészetére elsősorban a részletek megrostálásához van szükség, nem újabb bizonyítékok felkutatásához. Ez a tragédia annyira szokatlan, annyira végzetes, és olyan sok embert érint személyesen, hogy valósággal elárasztanak bennünket a találgatások, feltevések és elméletek. Az a nehéz, hogy a tényeket – a feltétlenül bizonyos, vitathatatlan tényeket – kihámozzuk mindabból, amivel az elméletgyártók és az újságírók kiszínezték őket. Ha már szilárd talajon állunk, meg kell vizsgálnunk, milyen következtetéseket vonhatunk le, és melyek azok a döntő részletek, amelyeken az egész rejtély megoldása áll vagy bukik. Kedd este táviratot kaptam Ross ezredestől, a ló tulajdonosától, valamint Gregory felügyelőtől, aki a nyomozást vezeti. Mindketten a segítségemet kérték.

– Kedd este! – kiáltottam fel. – Most pedig csütörtök reggel van. Miért nem indult el már tegnap?

– Mert hibáztam, kedves Watson. Attól tartok, ez gyakrabban fordul elő, mint gondolná az, aki csak az ön visszaemlékezéseiből ismer. Egyszerűen nem hittem el, hogy Anglia legnevezetesebb versenylovát sokáig el lehet rejteni, különösen olyan gyéren lakott vidéken, mint Dartmoor északi része. Tegnap óráról órára vártam a hírt, hogy megtalálták, és hogy elrablója azonos John Straker gyilkosával. Amikor azonban újabb reggelre virradtunk, és kiderült, hogy az ifjú Fitzroy Simpson letartóztatásán kívül semmi sem történt, úgy éreztem, ideje cselekednem. Bizonyos szempontból mégsem tartom elvesztegetett időnek a tegnapi napot.

– Ezek szerint már van valamilyen elmélete?

– Az ügy lényeges tényeit mindenesetre sikerült tisztáznom. Sorra veszem őket, mert semmi sem segít annyira rendet teremteni egy ügyben, mint ha elmondjuk valaki másnak. A közreműködésére pedig aligha számíthatnék, ha nem ismertetem, miből indulhatunk ki.

Hátradőltem a párnázott ülésen, és szivaromat pöfékeltem. Holmes előrehajolt, s miközben hosszú, vékony mutatóujjával bal tenyerén sorra megjelölte az egyes pontokat, felvázolta az utazásunkhoz vezető eseményeket.

– Ezüstcsillag – kezdte – Isonomy vérvonalából származik, és eredményei sem maradnak el híres őséétől. Most az ötödik évében jár, s szerencsés tulajdonosának, Ross ezredesnek már sorra megnyerte a lóversenypályák valamennyi nagydíját. A szerencsétlenség bekövetkeztéig ő volt a Wessex-kupa első számú várományosa: három az egyhez arányban őt tartották esélyesnek. A fogadóközönség mindig is különösen kedvelte, és még egyszer sem okozott csalódást, így még ilyen esélyek mellett is óriási összegeket tettek rá. Nyilvánvaló tehát, hogy sokaknak igen komoly érdekük fűződött ahhoz, hogy Ezüstcsillag ne állhasson rajthoz jövő kedden, amikor lecsapják az indítózászlót.

Ezzel természetesen King’s Pylandben is tisztában voltak, ahol az ezredes versenyistállója áll. Minden óvintézkedést megtettek a nagy esélyes védelmére. Az idomár, John Straker, korábban zsoké volt, és Ross ezredes színeiben lovagolt, míg túl nehézzé nem vált a versenyzéshez. Öt éven át zsokéként, majd hét évig idomárként szolgálta az ezredest, és mindig lelkiismeretes, becsületes embernek bizonyult. Három istállófiú dolgozott a keze alatt, mert kicsi volt az istálló, mindössze négy lovat tartottak benne. Éjszakánként egyikük lenn virrasztott a lovaknál, a másik kettő pedig a padláson aludt. Mindhármukról a legjobbakat mondták. John Straker nős ember volt, és az istállótól mintegy kétszáz yardnyira, egy kis villában lakott. Gyermeke nem volt, egy cselédlányt tartott, és kényelmesen megélt. A környék igen elhagyatott, de észak felé, úgy fél mérföldnyire áll néhány villa, amelyeket egy tavistocki vállalkozó épített lábadozók és más, a tiszta dartmoori levegőre vágyó vendégek számára. Tavistock két mérföldre fekszik nyugatra; a pusztaság túloldalán, szintén mintegy két mérföldnyire pedig ott van a jóval nagyobb mapletoni versenyistálló, Lord Backwater tulajdona, amelyet Silas Brown vezet. Minden más irányban lakatlan pusztaság terül el, csak néhány vándorló cigány él arrafelé. Ez volt tehát a helyzet múlt hétfő este, amikor a szerencsétlenség történt.

Aznap este a lovakat a szokásos módon megjáratták és megitatták, majd kilenckor bezárták az istállót. Két fiú felment az idomár házába, és a konyhában megvacsorázott; a harmadik, Ned Hunter maradt őrségben. Nem sokkal kilenc után Edith Baxter, a cselédlány, levitte neki a vacsoráját: currys birkahúst. Inni nem vitt semmit, mert az istállóban volt vízcsap, és a szolgálatos fiú az előírás szerint csak vizet ihatott. A lány lámpást vitt magával, mert nagyon sötét volt, és az ösvény a nyílt pusztaságon vezetett át.

Edith Baxter már alig harminc yardnyira járt az istállótól, amikor a sötétből egy férfi bukkant elő, és odaszólt neki, hogy álljon meg. Ahogy belépett a lámpás sárga fénykörébe, a lány látta, hogy úriembernek látszik; szürke tweedöltönyt, szövetsapkát és kamáslit viselt, a kezében pedig súlyos, gombos végű botot tartott. Leginkább azonban rendkívül sápadt arca és ideges viselkedése tűnt fel neki. Úgy gondolta, valamivel túl lehet a harmincon.

„Meg tudná mondani, hol vagyok?” – kérdezte a férfi. „Már-már beletörődtem, hogy idekint kell töltenem az éjszakát, amikor megláttam a lámpása fényét.”

„A King’s Pyland-i versenyistálló közelében jár” – felelte a lány.

„Csakugyan? Micsoda szerencse!” – kiáltott fel a férfi. „Úgy hallottam, minden éjszaka egy istállófiú alszik odabent, egyedül. Talán éppen neki viszi a vacsorát. Ugye nem olyan büszke, hogy ne fogadná szívesen egy új ruha árát?” Mellényzsebéből összehajtogatott fehér papírt húzott elő. „Gondoskodjon róla, hogy ezt a fiú még ma este megkapja, és olyan szép ruhája lesz, amilyet csak pénzért kapni lehet.”

A lány megijedt a férfi rámenősségétől, elsietett mellette, és odafutott az ablakhoz, amelyen át az ételt szokta beadni. Az ablak már nyitva volt, Hunter pedig odabent ült a kis asztalnál. A lány éppen mesélni kezdte, mi történt, amikor az idegen ismét odalépett hozzájuk.

„Jó estét!” – szólt be az ablakon. „Beszélni szeretnék magával.” A lány megesküdött rá, hogy ekkor meglátta a férfi összezárt markából kikandikálni a kis papírcsomag sarkát.

„Mi keresnivalója van itt?” – kérdezte a fiú.

„Olyasmiről volna szó, amiből magának is csurranhat valami” – felelte a másik. „Két lovuk indul a Wessex-kupán: Ezüstcsillag és Bayard. Adjon egy biztos tippet, és nem jár rosszul. Igaz, hogy az előírt súlyterheléssel Bayard öt furlongon akár száz yard előnyt is adhatna a másiknak, és hogy az istállóban mindenki rátette a pénzét?”

„Szóval maga is azok közül az átkozott fickók közül való, akik itt szaglásznak a fogadóknak!” – kiáltott fel a fiú. „Majd megmutatom, King’s Pylandben hogyan bánunk az ilyenekkel!” Felugrott, és átrohant az istállón, hogy eloldja a kutyát. A lány hazafelé menekült, de futás közben visszanézett, és látta, hogy az idegen behajol az ablakon. Egy perccel később azonban, amikor Hunter kirontott a kutyával, a férfi már eltűnt. Hiába futotta körbe az épületeket, sehol sem talált a nyomára.

– Egy pillanat! – szóltam közbe. – Amikor az istállófiú kiszaladt a kutyával, nyitva hagyta maga mögött az ajtót?

– Kitűnő, Watson, kitűnő! – mormolta társam. – Magam is olyan fontosnak tartottam ezt a kérdést, hogy tegnap külön táviratot küldtem Dartmoorba a tisztázására. A fiú bezárta az ajtót, mielőtt elment. Hozzáteszem, az ablak nem volt akkora, hogy egy ember átférjen rajta.

Hunter megvárta, míg istállóbeli társai visszatérnek, aztán megüzente az idomárnak, mi történt. Strakert felzaklatta a hír, bár úgy látszik, nem mérte fel egészen a jelentőségét. Mégis nyugtalanság fogta el, és amikor a felesége hajnali egykor felébredt, látta, hogy a férje éppen öltözködik. Az asszony kérdésére azt felelte, hogy a lovak miatti aggodalmában nem tud aludni, ezért lemegy az istállóhoz, megnézi, minden rendben van-e. A felesége kérlelte, hogy maradjon otthon, mert hallotta, ahogy az eső az ablakon kopog, de hiába: Straker magára húzta bő esőkabátját, és elment.

Mrs. Straker reggel hétkor ébredt fel, s látta, hogy a férje még mindig nem tért haza. Sietve felöltözött, szólt a cselédlánynak, és elindultak az istállóhoz. Az ajtó tárva-nyitva állt; odabent Hunter teljesen öntudatlanul, összegörnyedve ült egy széken, a nagy esélyes állása üres volt, és az idomárnak sem látták nyomát.

Gyorsan felébresztették a másik két fiút, akik a szerszámoskamra fölötti, szecskavágásra használt padláson aludtak. Éjszaka semmit sem hallottak, mert mindketten mélyen alszanak. Hunter szemlátomást valami erős kábítószer hatása alatt állt. Mivel egyetlen értelmes szót sem tudtak kiszedni belőle, hagyták, hadd aludja ki magát, a két fiú és a két nő pedig az eltűntek keresésére indult. Még reménykedtek benne, hogy az idomár valamiért kora reggeli jártatásra vitte ki a lovat. Amikor azonban felmentek a ház közelében emelkedő dombra, ahonnan az egész környező pusztaság belátható, az eltűnt versenylónak sehol sem látták nyomát. Annál inkább szemet szúrt nekik valami más, ami tragédiára vallott.

Az istállótól mintegy negyedmérföldnyire John Straker kabátját lengette a szél egy rekettyebokron. Közvetlenül mögötte katlanszerű mélyedés húzódott, ennek az alján találták meg a szerencsétlen idomár holttestét. A fejét valamilyen súlyos fegyverrel mért, irtózatos erejű ütés zúzta szét; a combján pedig hosszú, sima szélű vágás tátongott, amelyet nyilvánvalóan igen éles eszköz ejtett. Az azonban világos volt, hogy Straker elszántan védekezett támadói ellen: jobb kezében kis kést szorongatott, amelyet egészen a markolatáig alvadt vér borított, baljában pedig vörös-fekete selyemnyakkendőt markolt. A cselédlány felismerte benne annak az idegennek a nyakkendőjét, aki előző este az istállónál járt.

Amikor Hunter magához tért kábulatából, ő is teljes bizonyossággal állította, hogy az idegené a nyakkendő. Abban is ugyanilyen biztos volt, hogy a férfi az ablaknál állva kábítószert tett a currys birkahúsába, s ezzel megfosztotta az istállót az őrétől.

Ami az eltűnt lovat illeti, a végzetes mélyedés alján lévő sárban számos nyom bizonyította, hogy a dulakodás idején ott volt. Attól a reggeltől fogva azonban nyoma veszett. Hiába tűztek ki nagy jutalmat, és hiába tartja nyitva a szemét Dartmoor valamennyi cigánya, azóta sem érkezett róla hír. Végül a vizsgálat kimutatta, hogy az istállófiú vacsorájának maradékában jelentős mennyiségű ópiumpor volt, míg a házban ugyanazon az estén ugyanabból az ételből ettek, és senkinek sem lett baja.

Ezek az ügy legfontosabb tényei, minden találgatástól megtisztítva, a lehető legszikárabban előadva. Most összefoglalom, mit tett eddig a rendőrség.

Gregory felügyelő, akire a nyomozást bízták, rendkívül rátermett rendőrtiszt. Ha némi képzelőerővel is megáldotta volna a sors, sokra vihetné a pályáján. Megérkezése után nyomban felkutatta és letartóztatta azt az embert, akire természetszerűleg terelődött a gyanú. Nem volt nehéz megtalálnia, mert az egyik említett villában szállt meg. Mint kiderült, Fitzroy Simpsonnak hívják. Jó családból származó, kiváló neveltetésű ember, aki egy vagyont vert el lóversenyen. Most abból él, hogy a londoni sportklubok úri közönségétől diszkréten fogadásokat vesz fel. Fogadási könyvének átvizsgálásakor kiderült, hogy összesen ötezer font értékben vállalt fogadásokat a nagy esélyes győzelme ellen.

Letartóztatásakor önként elmondta, hogy a King’s Pyland-i lovakról szeretett volna értesüléseket szerezni, és ezért jött Dartmoorba; emellett Desborough, a második legesélyesebb ló is érdekelte, amely Silas Brown keze alatt készült a mapletoni istállóban. Nem is próbálta tagadni, hogy az előző este valóban úgy viselkedett, ahogy elmondták, de állítása szerint semmi rosszban nem sántikált, csupán első kézből akart tájékozódni. Amikor megmutatták neki a nyakkendőjét, elsápadt, és semmiféle magyarázatot nem tudott adni rá, hogyan került a meggyilkolt férfi kezébe. Átázott ruhája arról tanúskodott, hogy az előző éjszakai viharban odakint járt. Ólommal nehezített penangi fabotja pedig éppen olyan fegyver volt, amellyel több egymást követő ütéssel elő lehetett idézni az idomár halálát okozó szörnyű sérüléseket.

Másfelől viszont semmiféle sérülést nem találtak rajta, márpedig Straker késének állapotából arra lehet következtetni, hogy legalább az egyik támadóját megsebesítette. Dióhéjban ennyi az egész, Watson. Végtelenül hálás lennék, ha bármivel segítene tisztábban látnom.

A legnagyobb érdeklődéssel hallgattam Holmes beszámolóját, amelyet a tőle megszokott világossággal adott elő. Bár a tények többségét ismertem, nem mértem fel kellőképpen sem az egymáshoz viszonyított jelentőségüket, sem az összefüggéseiket.

– Nem lehetséges – vetettem fel –, hogy Straker saját magát sebezte meg a késével az agysérülést követő görcsös rángatózás közben?

– Nemcsak lehetséges, hanem valószínű is – felelte Holmes. – Ebben az esetben elesik az egyik legfontosabb körülmény, amely a gyanúsított mellett szól.

– De még így sem értem – mondtam –, hogyan képzeli el a rendőrség a történteket.

– Attól tartok, bármilyen magyarázattal állunk is elő, igen súlyos ellenvetéseket lehet felhozni ellene – válaszolta társam. – Gondolom, a rendőrség úgy képzeli, hogy ez a Fitzroy Simpson elkábította a fiút, aztán egy valahogyan megszerzett másodkulccsal kinyitotta az istállóajtót, és kivezette a lovat, nyilván azzal a szándékkal, hogy végleg elrabolja. A kantár is eltűnt, tehát Simpson bizonyára felkantározta. Az ajtót nyitva hagyta maga mögött, és már vezette a lovat a pusztaságon át, amikor az idomár szembetalálkozott vele, vagy utolérte. Természetesen dulakodás támadt. Simpson súlyos botjával szétverte az idomár fejét, miközben a védekezésre használt kis késsel Strakernek nem sikerült őt megsebesítenie. Ezután a tolvaj vagy valamilyen titkos rejtekhelyre vezette a lovat, vagy pedig az állat a dulakodás közben elszabadult, és most is odakint kóborol. Így látja az ügyet a rendőrség, és bármilyen valószínűtlen is ez a magyarázat, minden más lehetőség még ennél is valószínűtlenebb. Ha egyszer a helyszínen leszek, hamar ellenőrizhetem az elméletet. Addig viszont nemigen látom, hogyan juthatnánk tovább.

Már esteledett, mire megérkeztünk Tavistock kisvárosába, amely úgy ül Dartmoor hatalmas körének közepén, mint a pajzsdudor a pajzson. Két úr várt bennünket az állomáson. Egyikük magas, szőke férfi volt, oroszlánsörényre emlékeztető hajjal és szakállal, s különösen átható világoskék szemmel. A másik alacsony, élénk mozgású, gondosan öltözött, választékos külsejű férfi volt; szalonkabátot és kamáslit viselt, apró barkóját takarosan nyírták, és monoklit hordott. Ez utóbbi volt Ross ezredes, a lóversenyvilág ismert alakja; a másik pedig Gregory felügyelő, aki egyre nagyobb nevet szerzett magának az angol bűnügyi rendőrségnél.

– Nagyon örülök, hogy eljött, Mr. Holmes – mondta az ezredes. – A felügyelő úr már mindent megtett, ami csak szóba jöhetett, de szeretnék minden lehetőséget megragadni, hogy szegény Straker gyilkosa megkapja a büntetését, és a lovam is előkerüljön.

– Történt valami újabb fejlemény? – kérdezte Holmes.

– Sajnos alig jutottunk előbbre – felelte a felügyelő. – Odakint vár egy nyitott kocsi. Gondolom, szeretné még sötétedés előtt szemügyre venni a helyszínt, úgyhogy útközben is megbeszélhetnénk a dolgot.

Egy perc múlva már mindannyian egy kényelmes hintóban ültünk, és az ódon, hangulatos devonshire-i városkán zötyögtünk keresztül. Gregory felügyelőt teljesen lefoglalta az ügy, csak úgy áradt belőle a szó, Holmes pedig időnként közbevetett egy-egy kérdést vagy megjegyzést. Ross ezredes hátradőlt, karját összefonta, kalapját a szemére húzta; én érdeklődve hallgattam a két nyomozó párbeszédét. Gregory éppen az elméletét fejtegette, amely szinte pontosan megegyezett azzal, amit Holmes a vonaton előre megmondott.

– Eléggé megszorult a hurok Fitzroy Simpson körül – jegyezte meg –, és én magam is azt hiszem, ő az emberünk. Ugyanakkor elismerem, hogy csak közvetett bizonyítékaink vannak, és egy újabb fejlemény akár meg is döntheti az egész elméletet.

– És Straker kése?

– Arra a határozott következtetésre jutottunk, hogy esés közben saját magát sebesítette meg.

– Watson doktor barátom ugyanezt vetette fel idefelé jövet. Ha így történt, az Simpson ellen szól.

– Kétségtelenül. Kése nem volt, és sérülés sincs rajta. Az ellene szóló bizonyítékok mindenesetre igen erősek. Komoly érdeke fűződött a nagy esélyes eltűnéséhez. Gyaníthatóan ő mérgezte meg az istállófiút, kétségkívül odakint járt a viharban, súlyos bot volt nála, és a nyakkendőjét a halott kezében találták meg. Azt hiszem, ez igazán elegendő ahhoz, hogy esküdtszék elé állítsuk.

Holmes megrázta a fejét. – Egy ügyes védő darabokra szedné az egészet – mondta. – Miért vitte volna ki a lovat az istállóból? Ha kárt akart tenni benne, miért nem tette meg ott helyben? Találtak nála másodkulcsot? Melyik patikus adta el neki az ópiumport? És mindenekelőtt: hol rejthetett volna el egy lovat ezen a számára idegen vidéken, ráadásul egy ilyen lovat? Ő maga mivel magyarázza azt a papírt, amelyet a cselédlánnyal akart átadatni az istállófiúnak?


– Azt mondja, egy tízfontos bankjegy volt. Találtunk is egyet a pénztárcájában. A többi felvetése azonban nem okoz akkora nehézséget, mint amekkorának elsőre látszik. A vidék nem ismeretlen számára. Két nyáron is megszállt már Tavistockban. Az ópiumot valószínűleg Londonból hozta magával. A kulcsot, miután elvégezte a dolgát, elhajíthatta. A ló pedig valamelyik gödör vagy elhagyott bánya mélyén is lehet.

– Mit mond a nyakkendőről?

– Elismeri, hogy az övé, de azt állítja, elveszítette. Időközben azonban felmerült egy újabb körülmény, amely megmagyarázhatja, miért vezette ki a lovat az istállóból.

Holmes erre felfigyelt.

– Olyan nyomokat találtunk, amelyek szerint hétfő éjszaka egy cigánycsapat táborozott le a gyilkosság helyszínétől alig egy mérföldnyire. Kedden már nem voltak ott. Mármost ha feltesszük, hogy Simpson összejátszott ezekkel a cigányokkal, nem lehet, hogy éppen hozzájuk vezette a lovat, amikor Straker utolérte? És nem lehet, hogy most is náluk van?

– Ez kétségkívül lehetséges.

– Most az egész környéket átkutatják utánuk. Ezenkívül Tavistockban és tízmérföldes körzetében minden istállót és melléképületet átvizsgáltam.

– Ha jól tudom, egészen közel van egy másik versenyistálló is?

– Igen, és ezt semmiképpen sem hagyhatjuk figyelmen kívül. Mivel a lovuk, Desborough, a második legesélyesebb volt a fogadások szerint, érdekükben állt, hogy a nagy esélyes eltűnjön. Silas Brown idomárról tudjuk, hogy nagy összegeket tett fel erre a futamra, és szegény Strakerrel sem voltak jóban. Az istállót azonban átvizsgáltuk, és semmi sem utal rá, hogy köze volna az ügyhöz.

– És arra sem utal semmi, hogy ez a Simpson a mapletoni istálló érdekében járt volna el?

– Az égvilágon semmi.

Holmes hátradőlt a kocsiban, és a beszélgetés abbamaradt. Néhány perc múlva kocsisunk megállította a lovakat egy csinos, kiszögellő ereszű, vörös téglás kis villa előtt, amely közvetlenül az út mellett állt. Valamivel távolabb, egy karámon túl, hosszú, szürke cseréppel fedett melléképület húzódott. Minden más irányban a pusztaság szelíd dombhullámai nyúltak a látóhatárig; az elszáradó páfrányok bronzszínbe vonták őket. A tájat csupán Tavistock templomtornyai, valamint nyugat felé néhány épület szakította meg: ott volt a mapletoni istálló. Holmes kivételével mindnyájan kiugrottunk a kocsiból. Ő továbbra is hátradőlve ült, tekintetét az előtte feltáruló égboltra szegezte, és egészen belemerült a gondolataiba. Csak akkor rezzent össze és tért magához, amikor megérintettem a karját; aztán kiszállt a kocsiból.

– Bocsásson meg – fordult Ross ezredeshez, aki némi meglepetéssel figyelte. – Elkalandoztam.

Holmes szemének csillogásából és alig leplezett izgatottságából én, aki már jól ismertem a szokásait, biztosra vettem, hogy nyomra bukkant, bár elképzelni sem tudtam, hol akadhatott rá.

– Talán mindjárt a gyilkosság helyszínére szeretne menni, Mr. Holmes? – kérdezte Gregory.

– Inkább maradnék itt egy kicsit, és tisztáznék egy-két részletet. Gondolom, Straker holttestét ide hozták vissza?

– Igen, az emeleten van. A halottkémi vizsgálat holnap lesz.

– Már jó néhány éve önnél dolgozott, Ross ezredes?

– Mindig kiválóan végezte a munkáját.

– Gondolom, felügyelő úr, összeírta, mit találtak a zsebében a halálakor?

– Maguk a holmik is itt vannak a nappaliban, ha meg szeretné nézni őket.

– Nagyon szívesen. – Mindannyian bevonultunk az utcára néző szobába, és körülültük a középen álló asztalt. A felügyelő kinyitott egy szögletes bádogdobozt, és elénk rakta a benne lévő tárgyakat. Volt köztük egy doboz gyufa, két hüvelyknyi faggyúgyertya, egy A. D. P. jelzésű, hangagyökérből készült pipa, egy fókabőr dohányzacskó fél unciányi, hosszú szálakra vágott Cavendish dohánnyal, egy ezüstóra aranylánccal, öt egyfontos aranypénz, egy alumínium ceruzatartó, néhány irat és egy elefántcsont nyelű kés. Ez utóbbinak igen finom, merev pengéjén a Weiss & Co., London felirat állt.

– Igen különös kés – jegyezte meg Holmes, és felemelte, hogy alaposan szemügyre vegye. – A vérfoltokból ítélve gondolom, ezt találták a halott kezében. Watson, ez a kés bizonyára az ön szakterületéhez tartozik?

– Szürkehályogot operálnak ilyen késsel – feleltem.

– Magam is így gondoltam. Rendkívül finom penge, rendkívül finom munkához. Különös, hogy valaki ilyesmit vigyen magával egy éjszakai útra ezen a nehezen járható terepen, kivált, hogy még össze sem lehet csukni, mielőtt zsebre tenné.

– A hegyére egy kis parafakorong volt szúrva; ezt meg is találtuk a holttest mellett – mondta a felügyelő. – A felesége szerint a kés a fésülködőasztalon hevert, és Straker akkor vette magához, amikor kiment a szobából. Fegyvernek nem sokat ért, de talán ennél jobbat abban a pillanatban nem talált kéznél.

– Nagyon is lehetséges. És ezek az iratok?

– Három már kifizetett számla egy szénakereskedőtől. Van köztük egy levél Ross ezredes utasításaival, valamint egy divatszalon számlája harminchét font tizenöt shillingről. Ezt a Bond Street-i Madame Lesurier állította ki William Derbyshire nevére. Mrs. Straker szerint Derbyshire a férje barátja volt, és időnként ide címeztette a leveleit.

– Derbyshire asszonynak meglehetősen költséges az ízlése – jegyezte meg Holmes, miközben végigfutotta a számlát. – Huszonkét guinea egyetlen ruháért bizony szép összeg. Itt azonban, úgy látszik, nincs több megtudnivalónk. Most már elmehetünk a gyilkosság helyszínére.

Amint kiléptünk a nappaliból, egy asszony, aki a folyosón várakozott, előrelépett, és kezét a felügyelő kabátujjára tette. Sovány, elgyötört arcán szorongó várakozás ült, és még elevenen látszott rajta a nemrég átélt borzalom nyoma.

– Elkapták őket? Megtalálták őket? – kérdezte szinte levegő után kapkodva.

– Még nem, Mrs. Straker. De Mr. Holmes azért jött el Londonból, hogy segítsen nekünk, és mindent megteszünk, ami csak lehetséges.

– Nem találkoztunk mi nemrég Plymouthban, egy kerti összejövetelen, Mrs. Straker? – kérdezte Holmes.

– Nem, uram, összetéveszt valakivel.

– Ejnye! Pedig meg mertem volna esküdni rá. Galambszürke selyemruhát viselt, strucctoll díszítéssel.

– Soha nem volt ilyen ruhám, uram – felelte az asszony.

– Akkor ezt tisztáztuk is – mondta Holmes. Bocsánatot kért, és követte a felügyelőt a szabadba. Rövid séta után elértük a mélyedést, amelyben a holttestet megtalálták. A szélén ott állt a rekettyebokor, amelyre a kabátot terítették.

– Úgy tudom, azon az éjszakán nem fújt a szél – mondta Holmes.

– Egyáltalán nem. Az eső viszont szakadt.

– Akkor a kabátot nem a szél sodorta a rekettyebokorra, hanem valaki odatette.

– Igen, rá volt terítve a bokorra.

– Ez nagyon érdekes. Ahogy látom, a talajt alaposan összetaposták. Nyilván sokan jártak itt hétfő éjszaka óta.

– Ide a szélére leterítettünk egy darab gyékényt, és mindannyian arra álltunk.

– Kitűnő.

– Ebben a táskában itt van Straker egyik csizmája, amelyet akkor viselt, Fitzroy Simpson egyik cipője és Ezüstcsillag egyik levetett patkója.

– Kedves felügyelő úr, ön felülmúlja önmagát! – Holmes átvette a táskát, leereszkedett a mélyedésbe, és beljebb húzta a gyékényt. Aztán hasra feküdt, állát a kezére támasztotta, és alaposan szemügyre vette maga előtt a feltaposott sarat. – Nocsak! – szólalt meg váratlanul. – Hát ez meg mi? – Egy félig elégett gyufa volt az. Annyira beborította a sár, hogy első pillantásra apró faforgácsnak látszott.

– Nem értem, hogyan kerülhette el a figyelmemet – mondta bosszús arccal a felügyelő.

– Nem is látszott, bele volt nyomódva a sárba. Én is csak azért vettem észre, mert kerestem.

– Hogyan? Számított rá, hogy itt találja?

– Nem tartottam valószínűtlennek.

Kivette a lábbeliket a táskából, és mindkettőnek a talpát összevetette a földön látható nyomokkal. Aztán felkapaszkodott a mélyedés peremére, és négykézláb vizsgálódott a páfrányok és a bokrok között.

– Attól tartok, több nyom nincs – mondta a felügyelő. – Minden irányban száz yardnyira nagyon alaposan átvizsgáltam a terepet.

– Valóban? – mondta Holmes, és felegyenesedett. – Ezek után nem leszek olyan szemtelen, hogy újra átkutassam. De sötétedés előtt szeretnék még egy kicsit sétálni, hogy holnapra kiismerjem magam a környéken. Ezt a patkót pedig, azt hiszem, zsebre teszem, hadd hozzon szerencsét.

Ross ezredes, aki már korábban is némi türelmetlenséggel figyelte társam nyugodt, módszeres munkáját, az órájára pillantott. – Szeretném, ha visszajönne velem, felügyelő úr – mondta. – Több kérdésben is tanácsot szeretnék kérni öntől. Leginkább abban, nem tartozunk-e annyival a közönségnek, hogy visszavonjuk a lovunk nevezését a kupára.

– Semmiképpen! – vágta rá határozottan Holmes. – Én meghagynám az indulók között.

Az ezredes meghajolt. – Örülök, hogy megismerhettem a véleményét, uram – mondta. – Ha befejezték a sétát, szegény Straker házában megtalálnak bennünket, és együtt kocsizhatunk be Tavistockba.

A felügyelővel visszaindultak, Holmes meg én pedig lassan továbbsétáltunk a pusztaságon. A nap már lebukni készült a mapletoni istálló mögött, s az előttünk hosszan elnyúló, lejtős síkságot aranyfény vonta be. Ahol az esti fény az elszáradt páfrányokra és szederbokrokra esett, az aranyszín mély, vörösesbarnába hajlott. Társamat azonban hidegen hagyta a táj minden szépsége: mélyen a gondolataiba merült.

– A helyzet a következő, Watson – szólalt meg végül. – Egyelőre hagyjuk azt a kérdést, ki ölte meg John Strakert, és szorítkozzunk arra, hová lett a ló. Tegyük fel, hogy a tragédia közben vagy utána elszabadult. Hová mehetett? A ló társas állat. Ha magára marad, ösztönösen vagy King’s Pylandbe tér vissza, vagy Mapleton felé veszi az útját. Miért kóborolna odakint a pusztaságban? Mostanra bizonyára meglátta volna valaki. És miért rabolták volna el a cigányok? Ezek az emberek mindig odébbállnak, amint bajról hallanak, mert nem akarják, hogy a rendőrség zaklassa őket. Nem remélhették, hogy el tudnak adni egy ilyen lovat. Nagy kockázatot vállaltak volna, hasznuk viszont semmi sem lett volna belőle. Ez, azt hiszem, világos.

– Akkor hát hol van?

– Már mondtam: vagy King’s Pylandbe, vagy Mapletonba kellett mennie. King’s Pylandben nincs. Következésképpen Mapletonban van. Induljunk ki ebből a feltevésből, és nézzük meg, mire jutunk vele. A talaj errefelé, ahogy a felügyelő is megjegyezte, igen kemény és száraz. Mapleton felé azonban lejt, és innen is láthatja azt a hosszú mélyedést odébb: ott hétfő éjszaka ugyancsak felázhatott a föld. Ha helyes a feltevésünk, a lónak át kellett haladnia rajta, tehát ott kell keresnünk a nyomait.

Beszélgetés közben szaporán haladtunk, s néhány perc múlva el is értük a szóban forgó mélyedést. Holmes kérésére én jobbra indultam el a lejtőn, ő pedig balra, de még ötven lépést sem tettem meg, amikor meghallottam a kiáltását, és láttam, hogy integet. Előtte a puha földben tisztán kirajzolódott egy ló patanyoma, és a zsebéből elővett patkó pontosan beleillett.

– Látja, mennyit ér a képzelőerő? – mondta Holmes. – Gregoryból éppen ez az egyetlen tulajdonság hiányzik. Elképzeltük, mi történhetett, ebből kiindulva cselekedtünk, és most bebizonyosodott, hogy igazunk volt. Menjünk tovább!

Átvágtunk a mélyedés mocsaras alján, aztán negyedmérföldnyi száraz, kemény gyepen haladtunk át. A talaj ismét lejteni kezdett, és megint rábukkantunk a nyomokra. A következő fél mérföldön újra elvesztettük őket, de Mapleton közvetlen közelében ismét rájuk találtunk. Holmes vette észre őket először; diadalmas arccal állt meg, és rájuk mutatott. A patanyomok mellett egy ember lábnyomai is látszottak.

– Eddig egyedül volt a ló! – kiáltottam fel.

– Pontosan. Eddig egyedül volt. De hát ez meg mi?

A két nyomsor hirtelen elkanyarodott, és King’s Pyland felé vezetett tovább. Holmes füttyentett, aztán mindketten elindultunk utánuk. Ő a nyomokat figyelte, én azonban véletlenül kissé oldalra pillantottam, és meglepetésemre megláttam, hogy ugyanazok a nyomok az ellenkező irányban visszafelé is vezetnek.

– Ez az ön érdeme, Watson – mondta Holmes, amikor felhívtam rá a figyelmét. – Hosszú gyaloglástól kímélt meg bennünket: a végén a saját nyomainkon térhettünk volna vissza ide. Kövessük inkább a visszavezető nyomokat!

Nem kellett messzire mennünk. A nyomok a mapletoni istálló kapujához vezető aszfaltburkolatnál véget értek. Amint közeledtünk, egy lovász szaladt ki a kapun.

– Nem szeretjük, ha idegenek őgyelegnek errefelé – mondta.

– Csak kérdezni szeretnék valamit – felelte Holmes, és két ujjával a mellényzsebébe nyúlt. – Ha holnap reggel ötkor keresném a gazdáját, Mr. Silas Brownt, túl korán jönnék?

– Dehogyis, uram! Ha valaki, hát ő már fenn lesz, mindig ő kel fel legelőször. De itt is jön, uram, megkérdezheti tőle magától. Nem, uram, ne! Ha meglátja, hogy pénzt fogadok el magától, oda az állásom. Majd később, ha úgy gondolja.

Miközben Sherlock Holmes visszatette zsebébe az elővett félkoronást, egy vad tekintetű, idősebb férfi lépett ki a kapun, kezében lovaglópálcát lóbálva.

– Mi folyik itt, Dawson? – kiáltott rá. – Semmi fecsegés! Menjen a dolgára! Maga meg mi az ördögöt akar itt?

– Tíz percig beszélgetni önnel, jó uram – felelte Holmes a lehető legnyájasabb hangon.

– Nincs időm minden jöttmenttel beszélgetni. Itt nincs helye idegeneknek. Takarodjon, különben magára uszítom a kutyát!

Holmes előrehajolt, és valamit az idomár fülébe súgott. A férfi hevesen összerezzent, és a halántékáig elvörösödött.

– Hazugság! – kiáltotta. – Aljas hazugság!

– Rendben van. Itt vitassuk meg mindenki füle hallatára, vagy inkább a nappalijában beszéljük meg?

– Jöjjön be, ha annyira akar.

Holmes elmosolyodott. – Néhány percnél tovább nem várakoztatom, Watson – mondta. – Nos, Mr. Brown, rendelkezésére állok.

Húsz perc is eltelt, mire Holmes és az idomár újra megjelent; addigra az alkony vörös színei mind szürkébe fakultak. Soha nem láttam még olyan változást, amilyenen Silas Brown e rövid idő alatt keresztülment. Arca hamuszürke volt, homlokán verejtékcseppek csillogtak, keze pedig úgy remegett, hogy benne a lovaglópálca szélfútta ághoz hasonlóan reszketett. Erőszakos, fölényeskedő modora is eltűnt: olyan alázatosan somfordált társam mellett, mint a kutya a gazdája oldalán.

– Minden utasítását teljesítem. Minden úgy lesz, ahogy mondta – bizonygatta.

– Egyetlen hiba sem csúszhat be – mondta Holmes, és rápillantott. A másik összerezzent a szeméből kiolvasott fenyegetéstől.

– Nem, nem, nem lesz semmi hiba. Ott lesz. Előbb változtassak rajta, vagy ne?

Holmes elgondolkodott egy kicsit, aztán nevetésben tört ki. – Ne, hagyja – mondta. – Majd írok magának róla. Aztán semmi ravaszkodás, különben…

– Megbízhat bennem, uram, megbízhat bennem!

– Igen, azt hiszem, megbízhatok. Nos, holnap jelentkezem. – Sarkon fordult, ügyet sem vetve a férfi feléje nyújtott, remegő kezére, és elindultunk King’s Pyland felé.

– Ritkán találkoztam olyan erőszakos, gyáva és sunyi alakkal, mint ez a Silas Brown – jegyezte meg Holmes, miközben együtt baktattunk.

– Ezek szerint nála van a ló?

– Először nagyhangú tagadással próbálta kivágni magát, de olyan pontosan elmondtam neki, mit csinált azon a reggelen, hogy szentül meg van győződve róla: figyeltem őt. Bizonyára önnek is feltűnt, hogy a nyomokat jellegzetesen szögletes orrú lábbeli hagyta, és hogy Brown csizmája pontosan illett hozzájuk. Az is nyilvánvaló, hogy ilyesmire egyetlen beosztott sem mert volna vállalkozni. Elmondtam neki, hogyan pillantott meg a pusztaságon egy ismeretlen, kóborló lovat, amikor szokása szerint elsőként ment le az istállóhoz. Hogyan indult el érte, és mennyire megdöbbent, amikor a nagy esélyes nevét adó fehér homlokfoltról felismerte: a véletlen éppen az egyetlen olyan lovat juttatta a kezére, amely legyőzheti azt, amelyikre a pénzét feltette. Aztán elmondtam, hogy első gondolata az volt, visszavezeti King’s Pylandbe, de az ördög megkísértette: miért ne rejthetné el a verseny végéig? Így hát visszavitte Mapletonba, és eldugta. Amikor minden részletet elmondtam neki, feladta a tagadást, és már csak a saját bőrét igyekezett menteni.


– De hiszen az istállóját átkutatták!

– Egy ilyen vén lócsiszárnak mindig akad néhány trükk a tarsolyában.

– És nem fél most is nála hagyni a lovat, amikor minden érdeke azt kívánja, hogy kárt tegyen benne?

– Kedves barátom, úgy fog vigyázni rá, mint a szeme fényére. Tudja, hogy csak akkor számíthat irgalomra, ha épségben előadja.

– Ross ezredes nem olyan embernek látszik, aki bármilyen körülmények között különösebben irgalmas volna.

– Ez nem Ross ezredesen múlik. A magam módszerei szerint dolgozom, és annyit mondok el, amennyit jónak látok. Megvan az előnye annak, ha az ember nem hivatalos minőségben nyomoz. Nem tudom, észrevette-e, Watson, de az ezredes egy árnyalatnyit lekezelően bánt velem. Kedvem támadt egy kicsit megtréfálni. A lóról egy szót se szóljon neki.

– Az ön engedélye nélkül semmiképpen.

– Mindez persze egészen mellékes ahhoz képest, hogy ki ölte meg John Strakert.

– És most ennek szenteli a figyelmét?

– Ellenkezőleg: mindketten visszatérünk Londonba az éjszakai vonattal.

Barátom szavaitól elállt a lélegzetem. Alig néhány órája voltunk Devonshire-ben, és végképp nem értettem, miért ad fel egy olyan nyomozást, amelyhez ilyen ragyogóan látott hozzá. Egyetlen szót sem tudtam többet kihúzni belőle, míg vissza nem értünk az idomár házához. Az ezredes és a felügyelő a nappaliban várt bennünket.

– Barátommal az éjszakai gyorsvonattal visszatérünk Londonba – mondta Holmes. – Nagyon jólesett egy kicsit szívni ezt a gyönyörű dartmoori levegőt.

A felügyelő szeme elkerekedett, az ezredes ajka gúnyos mosolyra húzódott.

– Tehát reménytelennek tartja, hogy kézre kerítse szegény Straker gyilkosát – mondta.

Holmes vállat vont. – Kétségkívül komoly nehézségek állnak az utunkban – felelte. – Abban azonban nagyon is bízom, hogy a lova kedden rajthoz állhat, ezért kérem, a zsokéja álljon készen. Kaphatnék egy fényképet John Strakerről?

A felügyelő kivett egyet egy borítékból, és átnyújtotta neki.

– Kedves Gregory, ön minden kívánságomat előre kitalálja. Ha megtennék, hogy itt várnak egy pillanatig… Szeretnék valamit megkérdezni a cselédlánytól.

– Meg kell mondanom, kissé csalódtam a londoni szakértőnkben – jelentette ki kertelés nélkül Ross ezredes, amint barátom kiment a szobából. – Nem látom, hogy bármivel is előbbre jutottunk volna az érkezése óta.

– Legalább megígérte, hogy a lova indul a versenyen – feleltem.

– Igen, az ígérete már megvan – mondta az ezredes vállat vonva. – Jobban örülnék, ha a lovam volna meg.

Éppen válaszolni akartam barátom védelmében, amikor Holmes ismét belépett a szobába.

– Nos, uraim – mondta –, indulhatunk Tavistockba.

Amikor beszálltunk a kocsiba, az egyik istállófiú tartotta nekünk az ajtót. Holmesnak mintha hirtelen eszébe jutott volna valami: előrehajolt, és megérintette a fiú kabátujját.

– Tartnak néhány juhot a karámban – mondta. – Ki gondozza őket?

– Én, uram.

– Nem tapasztalt mostanában valami rendellenességet náluk?

– Hát, uram, semmi különöset. Csak három közülük lesántult.

Láttam, hogy Holmes rendkívül elégedett: halkan felnevetett, és összedörzsölte a kezét.

– Merész feltevés volt, Watson, igen merész – mondta, és megszorította a karomat. – Gregory, ajánlom figyelmébe ezt a különös járványt a juhok között. Indulhatunk, kocsis!

Ross ezredes arcán továbbra is látszott, milyen keveset tart társam képességeiről, a felügyelő tekintetéből azonban kiolvastam, hogy az érdeklődését nagyon is felkeltették az elhangzottak.

– Ezt fontosnak tartja? – kérdezte.

– Rendkívül fontosnak.

– Van még valami, amire fel szeretné hívni a figyelmemet?

– A kutya különös éjszakai viselkedésére.

– A kutya semmit sem csinált éjszaka.

– Éppen ez volt benne a különös – jegyezte meg Sherlock Holmes.

Négy nappal később Holmes meg én ismét vonaton ültünk: Winchesterbe tartottunk, hogy megnézzük a Wessex-kupát. Megbeszélésünk szerint Ross ezredes az állomás előtt várt bennünket, majd négyfogatú kocsiján kihajtottunk a városon túli versenypályára. Komor volt az arca, és rendkívül hűvösen viselkedett.

– A lovamnak még mindig semmi nyoma – mondta.

– Gondolom, felismerné, ha meglátná? – kérdezte Holmes.

Az ezredes nagyon megharagudott. – Húsz éve foglalkozom lóversennyel, de ilyet még soha senki nem kérdezett tőlem – mondta. – Ezüstcsillagot egy gyerek is felismerné a fehér homlokáról és a foltos jobb mellső lábáról.

– Hogy állnak a fogadások?

– Éppen ez a különös. Tegnap még tizenöt az egyhez lehetett rá fogadni, de azóta egyre csökkent az arány, és most már alig adnak három az egyhez.

– Hm! – mondta Holmes. – Valaki tud valamit, ez világos.

Amikor a kocsi megállt a nagytribün melletti elkerített részen, a versenyprogramra pillantottam, hogy megnézzem az indulókat. Ez állt benne:


Wessex-díj. Nevezési díj lovanként 50 font; visszalépés esetén ennek fele fizetendő. A rendezők további 1000 fonttal egészítik ki a díjalapot. Négy- és ötéves lovak részére. A második helyezett díja 300 font, a harmadiké 200 font. Új pálya: egy mérföld és öt furlong.

1. Mr. Heath Newton The Negro nevű lova. Piros sapka, fahéjszínű zubbony.

2. Wardlaw ezredes Pugilist nevű lova. Rózsaszín sapka, kék-fekete zubbony.

3. Lord Backwater Desborough nevű lova. Sárga sapka és sárga zubbonyujj.

4. Ross ezredes Ezüstcsillag nevű lova. Fekete sapka, piros zubbony.

5. Balmoral hercegének Iris nevű lova. Sárga-fekete csíkos versenyruha.

6. Lord Singleford Rasper nevű lova. Bíborszínű sapka, fekete zubbonyujj.



– A másik lovunk nevezését visszavontuk, minden reményünket az ön szavába vetettük – mondta az ezredes. – De mi ez? Ezüstcsillag a favorit?

– Ezüstcsillagra ötöt négy ellen! – harsogták a fogadók körében. – Ezüstcsillagra ötöt négy ellen! Desborough-ra ötöt tizenöt ellen! A mezőnyre négyet öt ellen!

– Már kitették a rajtszámokat! – kiáltottam fel. – Mind a hat indul!

– Mind a hat? Akkor az én lovam is fut! – kiáltotta izgatottan az ezredes. – De nem látom. Az én színeim még nem haladtak el előttünk.

– Még csak öten haladtak el. Ez lesz az.

Miközben beszéltem, egy erőteljes pej ló vágtatott ki a mérlegelőudvarból, és könnyed galoppban elhaladt előttünk; lovasa az ezredes jól ismert fekete-piros színeit viselte.

– Ez nem az én lovam! – kiáltott fel a tulajdonos. – Ezen az állaton egyetlen szál fehér szőr sincs. Mit művelt, Mr. Holmes?

– No, no, lássuk előbb, hogyan fut – mondta barátom rendíthetetlen nyugalommal. Néhány percig a látcsövemen át figyelte a pályát. – Pompás! Kitűnő rajt! – kiáltott fel hirtelen. – Ott jönnek, már fordulnak is!

A kocsinkból nagyszerűen láttuk, ahogy a célegyenesbe értek. A hat ló olyan szorosan együtt haladt, hogy egyetlen szőnyeggel le lehetett volna takarni valamennyit. Az egyenes felénél azonban a mapletoni istálló sárga színei törtek az élre. Mielőtt viszont elértek volna hozzánk, Desborough ereje elfogyott, az ezredes lova pedig hirtelen elhúzott mellette, és jó hat hosszal előzte meg a célban. Balmoral hercegének Iris nevű lova messze lemaradva lett a harmadik.

– A versenyt mindenesetre megnyertem – mondta szinte levegő után kapkodva az ezredes, és végigsimított a szemén. – Bevallom, egy árva szót sem értek az egészből. Nem gondolja, Mr. Holmes, hogy már éppen eleget titkolózott?

– De igen, ezredes, mindent meg fog tudni. Menjünk, nézzük meg együtt a lovat. Itt is van – folytatta, amikor bejutottunk a mérlegelőudvarba, ahová csak a tulajdonosokat és barátaikat engedik be. – Csak le kell mosnia az arcát és a lábát alkohollal, és meglátja, hogy ugyanaz a régi Ezüstcsillag, aki mindig is volt.

– Ön egészen elképeszt!

– Egy lócsiszár kezén találtam rá, és vettem magamnak a bátorságot, hogy úgy indítsam, ahogy átküldték.

– Kedves uram, valóságos csodát tett! A ló remek erőben van, egészségesnek látszik. Életében nem futott még ilyen jól. Ezerszer is bocsánatot kell kérnem, amiért kételkedtem a képességeiben. Nagy szolgálatot tett nekem azzal, hogy visszaszerezte a lovamat. Még nagyobbat tenne, ha John Straker gyilkosát is kézre tudná keríteni.

– Már megtettem – felelte halkan Holmes.

Az ezredes meg én döbbenten meredtünk rá. – Kézre kerítette? De hát hol van?

– Itt.

– Itt? Hol?

– Ebben a pillanatban is a társaságomban.

Az ezredes elvörösödött a haragtól. – Tökéletesen tisztában vagyok vele, mennyivel tartozom önnek, Mr. Holmes – mondta –, de amit most mondott, azt vagy igen rossz tréfának, vagy sértésnek kell tekintenem.

Sherlock Holmes felnevetett. – Biztosíthatom, ezredes, hogy nem önt hozom összefüggésbe a bűnténnyel – mondta. – Az igazi gyilkos közvetlenül ön mögött áll. – Ellépett mellette, és kezét a telivér fényes nyakára tette.

– A ló! – kiáltottunk fel egyszerre az ezredessel.

– Igen, a ló. Talán enyhíti a bűnét, ha hozzáteszem, hogy önvédelemből tette, és hogy John Straker teljességgel méltatlan volt az ön bizalmára. De már szól is a csengő, és mivel a következő futamon nyerhetek egy keveset, a hosszabb magyarázatot alkalmasabb időre halasztanám.

Aznap este, amikor London felé robogtunk, egy Pullman-kocsi egyik sarka hármunké volt. Azt hiszem, Ross ezredesnek éppoly rövidnek tűnt az út, mint nekem: társunk beszámolóját hallgattuk arról, mi történt hétfő éjszaka a dartmoori versenyistállóban, és hogyan sikerült kibogoznia az eseményeket.

– Bevallom – kezdte –, az újsághírek alapján felállított elméleteim egytől egyig tévesek voltak. Pedig ott voltak bennük az útmutató jelek, csakhogy annyi más részlet takarta el őket, hogy valódi jelentőségük rejtve maradt. Azzal a meggyőződéssel utaztam Devonshire-be, hogy Fitzroy Simpson a tettes, bár természetesen láttam, hogy az ellene szóló bizonyítékok korántsem elegendők. Éppen az idomár házához értünk, amikor a kocsiban ülve hirtelen rádöbbentem, milyen óriási jelentősége van a currys birkahúsnak. Talán emlékeznek, mennyire elmerültem a gondolataimban: önök már mind kiszálltak, én pedig még mindig ott ültem. Azon csodálkoztam, hogyan kerülhette el a figyelmemet egy ennyire nyilvánvaló nyom.

– Bevallom – mondta az ezredes –, még most sem értem, hogyan segít ez nekünk.

– Ez volt a gondolatmenetem első láncszeme. Az ópiumpor korántsem íztelen. Az íze nem kellemetlen, de érezhető. Ha bármilyen szokványos ételbe keverik, aki eszik belőle, kétségkívül észreveszi, és valószínűleg félre is teszi. A curry viszont éppen alkalmas rá, hogy ezt az ízt elfedje. Mármost elképzelhetetlen, hogy ez az idegen, Fitzroy Simpson, bármiképpen elérhette volna, hogy az idomár családjánál aznap este currys ételt szolgáljanak fel. Ahhoz pedig túlságosan hihetetlen véletlenre volna szükség, hogy éppen azon az estén állítson be az ópiumporával, amikor történetesen olyan fogás kerül az asztalra, amely elfedi az ízét. Ez elképzelhetetlen. Simpsont tehát kizárhatjuk az ügyből, figyelmünk pedig Strakerre és a feleségére irányul: csak ők ketten dönthettek úgy, hogy aznap este currys birkahús legyen a vacsora. Az ópium akkor került az ételbe, amikor az istállófiú adagját már külön tették, hiszen a többiek is ugyanazt vacsorázták, és semmi bajuk sem lett. Melyikük férhetett hát hozzá ehhez az adaghoz anélkül, hogy a cselédlány meglátta volna?

Mielőtt ezt eldöntöttem volna, már felismertem a kutya hallgatásának jelentőségét is, mert az egyik helyes következtetés mindig újabbakra vezet. A Simpsonnal történt esetből tudtam, hogy az istállóban kutyát tartanak. Márpedig valaki bement oda, és kivezetett egy lovat, a kutya mégsem ugatott annyira, hogy felébressze a padláson alvó két fiút. Az éjszakai látogatót tehát nyilvánvalóan jól ismerte.

Ekkor már biztosra vettem, vagy majdnem biztosra, hogy John Straker az éjszaka közepén lement az istállóba, és kivezette Ezüstcsillagot. De mi célból? Nyilván nem tisztességes szándékkal, különben miért kábította volna el a saját istállófiúját? Az indítékát azonban még mindig nem értettem. Korábban is előfordult már, hogy idomárok közvetítők útján nagy összegekben fogadtak a saját lovuk ellen, aztán csalással gondoskodtak róla, hogy az állat ne nyerhessen. Néha a zsoké fogja vissza a lovat. Máskor biztosabb és nehezebben észrevehető módszerhez folyamodnak. Itt vajon mi lehetett a terv? Reméltem, hogy a zsebében talált holmik közelebb visznek a válaszhoz.

És így is történt. Bizonyára emlékeznek arra a különös késre, amelyet a halott kezében találtak: épeszű ember ilyet semmiképpen sem választana fegyvernek. Mint Watson doktor elmondta, ezt a fajta kést a sebészet legkényesebb műtéteihez használják. Azon az éjszakán is finom műveletet akartak végezni vele. Ön, Ross ezredes, a lóversenyzésben szerzett nagy tapasztalatával bizonyára tudja, hogy a ló hátsó lábának inain a bőr alatt apró bemetszést lehet ejteni úgy, hogy kívülről semmi nyoma ne maradjon. A ló ettől kissé sántítani kezd, amit a jártatás közben szerzett húzódásnak vagy enyhe reumának tulajdonítanak, szándékos károkozásra azonban senki sem gondol.

– Gazember! Alávaló gazember! – kiáltott fel az ezredes.

